Diari Oficial de la Generalitat Valenciana


Sumari del DOGV 4875, del 03-11-2004 (2004/11061)

ACORD de 29 d'octubre de 2004, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Twin Drops Ibérica, SA, que consisteix en la instal·lació d'una indústria en sòl no urbanitzable del municipi de Mutxamel.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4875

Data del DOGV
:   03-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/11251


Data del document
:   29-10-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Mutxamel
    * pla d'urbanisme
    * terreny industrial

ACORD de 29 d'octubre de 2004, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Twin Drops Ibérica, SA, que consisteix en la instal·lació d'una indústria en sòl no urbanitzable del municipi de Mutxamel. [2004/F11102]
  
El Consell de la Generalitat, en la reunió del dia 29 d'octubre de 2004, va adoptar l'acord següent:
  
Vist l'expedient promogut per la mercantil Twin Drops Ibérica, SA, que sol·licita la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a la instal·lació d'una indústria de fabricació de canonades de reg a la partida Benitia, polígon 9, parcel·les 59 i 63, en sòl no urbanitzable del municipi de Mutxamel, i de conformitat amb els següents
  
Antecedents de fet
  
Primer
  
Amb data 15 de maig de 2001 Antonio Miñano Sanvalero, en representació de la mercantil Twin Drops Ibérica, SA, va presentar al Servei Territorial de Planificació i Ordenació Territorial d'Alacant instància i documentació complementària que sol·licita la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a la instal·lació d'una indústria de fabricació de canonades de reg, a la partida Benitia, del terme municipal de Mutxamel, sobre les parcel·les cadastrals núm. 59 i 63, del polígon 9.
  
Segon
  
La documentació aportada està integrada per títols de propietat, informació cadastral, memòria descriptiva i justificada de l'ordenació, plànols d'informació urbanística i d'ordenació, estudi economicofinancer, pla d'etapes i estudi d'impacte ambiental. En aquesta queden definides les característiques de l'ordenació proposada, i es preveuen totes les obres d'enllaç amb les xarxes generals d'infraestructures i serveis públics necessaris per al funcionament de l'activitat.
  
Tercer
  
L'actuació pretesa es concreta en els termes següents:
  
- Superfície de la parcel·la: 41.007 m².
  
- Nau: 8.350 m².
  
- Emmagatzematge a l'aire lliure : 4.405 m².
  
- Superfície de maniobra: 3.316 m².
  
- Via de circulació interior de vehicles pesats: 5.862 m².
  
- Aparcament: 1.397 m².
  
- Zones verdes (zona de proves i assajos): 14.690 m².
  
- Moll de càrrega i descàrrega: 1.200 m².
  
- Zona de contenidors (fem): 54 m².
  
D'aquesta superfície total, 3.750 m² ja estan construïts.
  
Quart
  
S'han emés els informes següents:
  
- Unitat de Carreteres d'Alacant del Ministeri de Foment, rebuts amb data 5 de juliol de 2001 i 23 d'agost de 2001, en sentit favorable.
  
- Oficina del Pla de Carreteres, de la llavors Conselleria d'Obres Públiques, Urbanisme i Transports, rebut amb data 17 de febrer de 2003, en sentit favorable.
  
- Conselleria d'Indústria, Comerç i Turisme, rebut amb data 25 d'abril de 2003, en sentit favorable.
  
- Direcció General de Planificació i Gestió del Medi de la llavors Conselleria de Medi Ambient, de data 18 de juny de 2003, i s'emet Declaració d'Impacte Ambiental, en sentit favorable, sempre que el projecte es desenvolupe d'acord amb el que establix la documentació presentada i allò que s'ha expressat en la resolució.
  
Cinqué
  
La sol·licitud va ser admesa a tràmit mitjançant Resolució de 18 de setembre de 2002, del conseller d'Obres Publiques, Urbanisme i Transports, i es va supeditar la seua informació pública a la concreció de determinats aspectes, posteriorment es va publicar en el Diari Oficial de la Generalitat Valenciana de data 10 d'abril de 2003, com també en el periòdic El Mundo, en data 7 d'abril de 2004.
  
Sisé
  
S'han acomplit adequadament els tràmits exigits per la resolució d'admissió a tràmit:
  
a) S'acredita la propietat dels terrenys que conformen la totalitat de l'actuació, que és la que apareix en els títols inscrits.
  
b) Queda justificada, mitjançant l'emissió dels informes oportuns, la impossibilitat d'emplaçament de l'activitat a sòls urbans o urbanitzables dels municipis de la zona.
  
c) Queden adequadament resolts a càrrec de l'actuació els serveis i infraestructures necessàries per al seu funcionament, mitjançant informe de les companyies subministradores d'aigua i llum. La xarxa de sanejament anirà a càrrec de l'actuació. L'accés rodat es resol adequadament des de la rotonda ja executada d'acord amb la proposta feta a l'Oficina del Pla de Carreteres i aquesta la informa favorablement.
  
d) S'han sol·licitat i emés informes als quals feia referència la resolució d'admissió a tràmit.
  
Seté
  
Consta, així mateix, compromís d'assumpció pel promotor del règim de deures, cessions i obligacions propis del sòl urbanitzable, de conformitat en l'article 20 de la Llei 4/1992, de 5 de juny, de la Generalitat, sobre Sòl No Urbanitzable.
  
Sobre aquest extrem, l'acord de la Comissió de Govern de l'Ajuntament de Mutxamel, que es va adoptar en la sessió de data 12 de novembre de 2001, respecte de la viabilitat de compensar o substituir cessions i aprofitament, manifesta:
  
«Per tot l'anterior es considera que la minoració de les reserves per a sòl dotacional públic competeix al conseller i que és possible la substitució de les cessions per la cessió d'altres terrenys o pel pagament d'infraestructures públiques addicionals ja que la materialització de les reserves per a sòl dotacional d'ús públic no té sentit en aquesta zona en ser una actuació realitzada per a implantar una única indústria en una zona fora del nucli urbà. De la mateixa manera és possible també la substitució de l'aprofitament».
  
Huité
  
La Comissió Informativa de la Comissió Territorial d'Alacant, en sessió del dia 22 de juny de 2004, va acordar informar favorablement la sol·licitud de declaració d'interés comunitari de referència.
  
Fonaments de dret
  
Primer
  
La sol·licitud formulada ha de resoldre's a l'empara del que disposa la Llei 4/1992, de 5 de juny, de la Generalitat, sobre Sòl No Urbanitzable, i haurà de substanciar-se pel procediment de declaració d'interés comunitari a què es refereix l'article 8.2 de la llei, en relació amb l'article 20 d'aquesta.
  
En efecte, de conformitat amb l'últim dels preceptes legals, les edificacions i instal·lacions destinades a activitats industrials, terciàries o de serveis que, entre altres, necessiten l'ocupació d'una superfície major de 4 ha, o exigisquen de més de 8.000 m² construïts, només podran realitzar-se com a actuacions integrals després del compliment de les condicions exigides per l'apartat 1 de l'esmentat article.
  
A la vista de la superfície exigida per l'actuació, i la impossibilitat d'ubicar la instal·lació proposada als sòls urbans o urbanitzables dels municipis de la zona, no hi ha dubte que la via procedimental adequada per a la resolució de l'expedient resulta ser el procediment extraordinari previst en l'article citat una vegada constatat que es compleixen les condicions fixades en l'apartat 1 d'aquest precepte, alhora que:
  
a) Les característiques de l'actuació necessiten disposar d'una superfície de grans dimensions, i com són igualment importants les necessitats constructives de la indústria, no és possible la seua localització dins dels sòls urbans o urbanitzables existents als municipis de la zona.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, cal destacar, a l'efecte, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, deures i cessions pròpies de l'adjudicatari d'un programa d'actuació, no inferiors a les legalment exigibles a sòl urbanitzable, si bé es materialitzaran en els termes que es deriven de la proposta que s'inclou en l'expedient.
  
Segon
  
La tramitació de l'expedient ha sigut formalment correcta, i s'han complit les exigències processals establides en l'article 20.2 de la Llei 4/1992, de 5 de juny, de la Generalitat, sobre Sòl No Urbanitzable.
  
Tercer
  
Es preveuen utilitzar edificacions existents i ampliar les construccions per a la instal·lació d'una indústria de fabricació de canonades de reg agrícola. De l'anàlisi de la documentació aportada es desprén que la instal·lació pretesa es localitza a terrenys classificats com a sòl no urbanitzable NU-Zona 11, comú agrícola i zona 12 protecció CS.
  
La normativa vigent a l'Ajuntament de Mutxamel està constituïda per l'homologació de les seues normes subsidiàries, publicada en el Diari Oficial de la Generalitat Valenciana de 26 d'octubre de 1998, que determina que són usos compatibles a sòl no urbanitzable les instal·lacions d'utilitat publica i interés social.
  
Quart
  
Les infraestructures plantejades i acceptades pels organismes competents són:
  
- L'accés rodat s'efectuarà per camí que s'habilitarà a l'efecte, de 10 m d'amplària amb calçada de 7 m, el traçat dels quals es desenvoluparà des de la rotonda ja executada fins a la rotonda projectada en l'actuació, es tancarà l'accés actual per la N-340; i quedaran al seu torn resolts els girs a l'esquerra i la dreta, es solucionaran els problemes de seguretat vial i es desincentivarà el pas de camions pel nucli urbà de Mutxamel. Aquesta solució té informe favorable de l'Oficina del Pla de Carreteres de la llavors Conselleria d'Obres Públiques, Urbanisme i Transports, sobre la base de nova documentació aportada en la qual l'accés no es realitza per la N-340 i es tanca l'accés actual.
  
- El proveïment d'aigua es realitzarà a través de l'empresa concessionària d'aquest servei al terme municipal de Mutxamel, Aquagest Levante. Actualment la parcel·la objecte d'aquest document s'alimenta de la xarxa municipal de proveïment d'aigua potable, la dita xarxa garanteix la demanda requerida, tant des del punt de vista de pressió com de cabal.
  
- L'energia elèctrica se subministra a través de l'empresa concessionària d'aquest servei al terme municipal de Mutxamel.
  
- La xarxa d'evacuació d'aigües residuals que s'ha projectat soluciona en una única xarxa separativa que connectarà amb una estació situada al final de la xarxa.
  
En relació amb l'impacte ambiental, l'activitat no executa edificacions prop de l'enllaç vial de la N-340, de manera que no hipoteca una futura remodelació d'aquest, ja que, com expressa l'organisme sectorial competent, «la zona de protecció d'aquest és d'un cercle de radi de 500 metres segons el II Pla de carreteres que comprén tota l'activitat».
  
Cinqué
  
Respecte del deure de cessió de sòl dotacional públic, el promotor planteja acollir-se a la minoració dels estàndards dotacionals, de conformitat amb allò que ha establit l'article 14 de l'annex al Reglament de Planejament de la Comunitat Valenciana, aprovat mitjançant el Decret 201/1998, de 15 de desembre, del Consell de la Generalitat. Al respecte, l'esmentat precepte estableix que la reserva mínima de sòl dotacional públic del 40 per cent de la superfície computable del sector industrial pot minorar-se mitjançant una resolució motivada del conseller competent en matèria d'urbanisme, amb un informe previ de la conselleria competent en matèria d'indústria i del Consell Superior d'Urbanisme, quan es tracte de complexos industrials aïllats o estiga prevista algun tipus d'activitat productiva especial per a la qual no resulte adequada.
  
En el present cas concorren els requisits establits en l'avantdit precepte perquè es puga accedir a la minoració dels estàndards dotacionals ja que:
  
1. La Conselleria d'Indústria, Comerç i Turisme va emetre un informe, en data 25 d'abril de 2003, favorable a la instal·lació de l'esmentada indústria.
  
2. Es tracta d'un complex industrial aïllat, constituït per una única activitat industrial. L'actuació resol convenientment, d'acord amb l'informe emés per l'Oficina del Pla de Carreteres de la llavors Conselleria d'Obres Públiques, Urbanisme i Transports, les seues connexions amb la xarxa pública viària exterior a l'actuació, i l'interior de la parcel·la queda configurat com una única parcel·la edificable, es proposa l'execució de vials suficients per a dotar de la condició d'accés rodat totes les parcel·les i es manté un mínim del 10 per cent de superfície destinada a zona verda, en els termes que són assumits en la proposta.
  
Per tot això s'informa favorablement i, en conseqüència, s'autoritza la minoració d'estàndards establida en l'article 14 de l'annex al Reglament de Planejament de la Comunitat Valenciana, respecte de l'actuació integral objecte del present procediment.
  
Sisé
  
La Comissió de Govern de l'Ajuntament de Mutxamel, en sessió de data 12 de novembre de 2001, va aprovar l'informe elaborat pels serveis tècnics municipals, favorable a l'actuació que se sol·licita, que conté la proposta de compliment dels deures, cessions i obligacions que la declaració d'interés comunitari pel procediment extraordinari comporta.
  
Posteriorment, mitjançant ofici de data 12 de març de 2004, l'Ajuntament «es remet i ratifica en els acords municipals que apareixen en l'expedient de referència, amb les valoracions calculades en informe dels serveis tècnics municipals de data 1 de juliol de 2002, que hauran de ser actualitzats conforme al IPC».
  
Mitjançant escrit de data 7 d'abril de 2004, la mercantil promotora manifesta que no hi ha cap dissens entre l'Ajuntament i el promotor quant a les minoracions i valoracions efectuades.
  
A partir de l'anterior, el promotor es compromet al compliment de les obligacions, deures i cessions pròpies de l'adjudicatari d'un programa d'actuació integrada, que s'ha de materialitzar en els termes que es deriven de la proposta efectuada per l'Ajuntament de Mutxamel, actualitzats conforme a l'índex de preus al consum.
  
Igualment compta amb Declaració favorable d'Impacte Ambiental, de data 18 de juny de 2003, emesa per la llavors Direcció General de Planificació i Gestió del Medi, de la Conselleria de Medi Ambient. En aquest sentit, l'actuació haurà de donar el compliment adequat als condicionants establits per la Declaració d'Impacte Ambiental.
  
Seté
  
El Consell de la Generalitat és competent per a l'aprovació de l'ordenació i definició de l'aprofitament urbanístic de la present actuació integral, per raó d'allò que s'ha preceptuat en l'apartat 2 de l'article 20 de la Llei 4/1992, de 5 de juny, de la Generalitat, sobre Sòl No Urbanitzable i l'article 5.h) del Reglament dels Òrgans Urbanístics de la Generalitat, aprovat pel Decret 201/2003, de 3 d'octubre, del Consell de la Generalitat.
  
D'acord amb els preceptes legals citats i la resta de general i de pertinent aplicació, conforme a l'acord de la Comissió Informativa de la Comissió Territorial d'Urbanisme d'Alacant, i a proposta del conseller de Territori i Habitatge, el Consell de la Generalitat
  
ACORDA
  
I. Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Twin Drops Ibérica, SA, d'una actuació integral que consisteix en la instal·lació d'una indústria de fabricació de canonades de reg a la partida Benitia, polígon 9, parcel·les 59 i 63, a sòl no urbanitzable del municipi de Mutxamel, en els termes que es deriven de la documentació tècnica assumida per la mercantil promotora.
  
L'esmentada ordenació i declaració d'interés comunitari, com també l'adjudicació a què es fa referència en el següent apartat II, se subjectaran a les condicions especials establides en el present acord.
  
II. Adjudicar aquesta actuació integral en favor de la mercantil Twin Drops Ibérica, SA, a qui se li atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a promoure la instal·lació de la referida instal·lació.
  
III. Condicionar i vincular l'esmentada adjudicació i legitimació a què el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment en favor de l'Ajuntament de Mutxamel. L'incompliment o no-satisfacció de les dites obligacions determinarà la caducitat d'aquesta adjudicació i, si és el cas, de la declaració d'interés comunitari que té com a objecte.
  
IV. El promotor haurà de garantir, davant de l'Ajuntament de Mutxamel, la correcta i puntual execució de la implantació en què consisteix aquesta actuació integral per un import, d'almenys, un 7 per cent del cost total dels serveis i obres d'urbanització previstos. Aquesta garantia financera i personal de promoció haurà de prestar-se mitjançant aval, fiança o depòsit de valors, abans de l'inici de les obres.
  
V. Tot canvi que es produïsca en la titularitat de la promoció de l'actuació integral necessitarà de l'autorització prèvia del Consell de la Generalitat.
  
VI. L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, a comptar de la publicació en el Diari Oficial de la Generalitat Valenciana, la interessada no ha sol·licitat, en condicions d'obtindre, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller de Territori i Habitatge. L'eventual declaració de caducitat de l'adjudicació l'emetrà, arribat el cas, el conseller de Territori i Habitatge, a qui el present acord confereix les facultats necessàries amb aqueix fi, després de l'expedient instruït amb l'audiència de l'interessat i de l'Ajuntament de Mutxamel. La dita declaració, si es produeix, determinaria la suspensió temporal de la Declaració d'Interés Comunitari d'aquesta actuació integral, fins que el Consell de la Generalitat resolga una nova adjudicació d'aquesta o la seua suspensió definitiva.
  
A més de l'esmentada llicència municipal d'obres, l'adjudicatari haurà d'obtindre els permisos, llicències i autoritzacions que siguen necessàries per al lícit exercici de l'activitat.
  
VII. El desenvolupament de l'actuació integral s'ajustarà al projecte que presenta el promotor-adjudicatari, amb la documentació complementària aportada durant la tramitació de l'expedient, i respectarà les condicions fixades per les distintes administracions que han participat en el procediment i, en especial, en la declaració d'impacte ambiental de 18 de juny de 2003.
  
Contra el present acord, que posa fi a la via administrativa, es podrà interposar recurs potestatiu de reposició davant del Consell de la Generalitat en el termini d'un mes, comptador des de l'endemà de la notificació d'aquest, d'acord amb el que establixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquest, de conformitat amb el que disposen el articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjudici que es puga exercitar qualsevol altre recurs que estime oportú.
  
València, 29 d'octubre de 2004
  
La consellera secretària del Consell
  
de la Generalitat, per substitució,